Кюнек

Кю̀нек (Кю̀нец, Кю̀неко, Кю̀ник) е връх в Осоговска планина. Надморската му височина е 1923 m (в някои източници – 1925 m).
Наименованието на връх Кю̀нек произлиза от името на извора на река Плавилска, намиращ се на югоизток от върха. До извора е имало глинена тръба, а в местния кюстендилски говор за тръба/водопровод са се използвали думите кю̀нец/кю̀нецо/кю̀нек/кю̀неко/кю̀ник.
„Местните имена в Кюстендилско“ (речник, том II Д–К):
Връх Кюнек се намира в западния (по-високия) дял на Осоговска планина. Издига се на едното от двете главни била на планината, започващо от хълма Хисарлъка над град Кюстендил и простиращо се в направление североизток-югозапад до връх Руен и Царев връх (Султантепе). Кюнек е първият връх на това било, който е над гористия пояс на Осогово. Склоновете му са покрити с треви, ниска хвойна, отделни дървета и каменни грамади. В този участък на планината денудационни процеси са разкъсали и отнесли външната обвивка от кристалинни скали (амфиболити, гнайси, шисти) и на повърхността се е показал гранитът, част от осоговския мощен гранитен плутон.
Билни съседи на връх Кюнек са – от запад – връх Човека 2047 m, от когото го отделя терасовиден участък от билото, върху който изпъкват котите 1960 m (наречена връхчето Платно) и кота 1965 m, а от изток – връх Шмраката (Шманата) 1722 м (който е в гористия пояс и не изпъква добре), обширната поляна Ешекчийска орница 1626 m и местността Разкола. Северно от връх Кюнек се намира потока Мечкино дере, а на североизток е Памучка река – десни притоци на Глогозка река. На югоизток от върха е изворът на Плавилска река, която минава близо до хижа „Осогово“ и се влива в Скокова река. От южните склонове на Кюнек водят началото си няколко поточета, които се обединяват в двата големи потока Чемерика и Влашки дол – леви притоци на Млачка река (извираща от североизточния склон на връх Човека).
Връх Кюнек се намира върху участък от билото с формата на два купола:
Югозападен купол с 3 коти:
Кота 1922,8 m (бетонна кота, част от триангулачната геодезическа мрежа на страната). Кота 1901 m (внушителна грамада от скали и камъни, наречена Кулин камък). Кота 1903,4 m (изпъква слабо над околния терен, покрита е с треви и ниска хвойна).
Североизточен купол с 2 коти:
Кота 1913,3 m (обрасла с треви и ниска хвойна, по стръмния ѝ северен склон има каменни пасажи). Кота 1902,6 m (грамада от скали и камъни във формата на пирамида. С измервания с GPS приемник е установена около 1906-1907 m надморска височина на най-високия камък).
Координати на котите съгласно местоположенията им върху едромащабната топографска карта на Република България – ЕТК 1:5000, картни листа к9-42-80, к9-43-65:
Кота 1922,8 м: 42.199447° с. ш., 22.607827° и. д. Кота 1901,0 м: 42.197400° с. ш., 22.607935° и. д. Кота 1903,4 м: 42.201184° с. ш., 22.605320° и. д. Кота 1913,3 м: 42.202545° с. ш., 22.610872° и. д. Кота 1902,6 м: 42.203596° с. ш., 22.614278° и. д.
Между двата купола се намира тревиста платовидна заравненост с надморска височина 1889,7 m (наричана Стадиона от членове на туристическо дружество „Осогово“ поради приликата си с футболно игрище). На 170 метра по права линия в югоизточна посока е изворът на река Плавилска, където е имало глинена тръба/кюнец, откъдето идва името на връх Кюнек. Изворът отстои по права линия на 300 метра от кота 1922,8 m и на 430 метра от кота 1902,6 m..
Съществуват няколко възгледа за точното местоположение на връх Кюнек.
Връх Кюнек има формата на два купола: югозападен с 3 коти и североизточен с 2 коти.
Върху географски, топографски, туристически, кадастрални и информационни карти връх Кюнек е отбелязан на кота 1922,8 m върху югозападния купол. Надморската височина на върха върху картите варира от 1922,8 m до 1929 m. Кулин камък е отбелязан върху картите със знак „Отделно стърчаща скала“ без надморска височина или с височина 1901/1902 m, намираща се южно от кота 1922,8 m.
В Едромащабната топографска карта на Република България ЕТК 1:5000 с името Кулин камък е обозначена местност южно от кота 1922,8 m.
Коти 1903,4 m, 1913,3 m и 1902,6 m не са отбелязани с имена върху картите.
В кадастралната карта и регистри на Агенция по геодезия, картография и кадастър са дадени поземлени имоти в местността КЮНЕЦ с идентификатори 58129.19.591, 58129.19.592, 58129.19.593 и 58129.19.558, намиращи се върху южния и източния склон, спускащи се от кота 1922,8 m, и имоти в местността КУЛИН КАМЪК с идентификатори 58129.19.530, 58129.19.531, 58129.19.532, 58129.19.533, 58129.19.582, 58129.19.584, 58129.19.585, 58129.19.587, 58129.19.588, 58129.19.589, 58129.19.590, 58129.19.594, 58129.19.595, намиращи се на юг и изток от кота 1901 m.
Връх Кюнек е грамадата камъни във формата на пирамида върху североизточния купол с най-ниската кота 1902,6 m (с измервания с GPS приемник е установена около 1906-1907 m надморска височина на най-високия камък), а югозападният купол е самостоятелен връх без име или с име Кулин камък.
Привърженик на този възглед е Павел Делирадев, който в своята книга „Осогово“ (1927 г.) пише следното:
На приложената от Павел Делирадев карта към книгата си върхът е даден отново на югозападния купол, а не на североизточния.
Делирадев потвърждава своята позиция за местоположението на връх Кюнек в книгата си „По планини и върхове“ (1929 г.).
В издадени по-късно туристически пътеводители и книги за Осоговска планина авторите им се позовават на мнението на Павел Делирадев и поставят връх Кюнек върху грамадата камъни на североизточния купол с кота 1902,6 m, но твърдят, че надморската му височина е 1923-1925 м (Емил Иванчев – „Осогово“, 1983 г., Кирил Георгиев Кръстев – „Енциклопедичен речник Кюстендил (А-Я)“, 1988 г., Стефан Иванов – „Осогово“, 2009 г., Йордан Котев – „Осоговската планина: Култът към св. Мина в Югозападна България“, 2002 г.). В картните приложения към пътеводителите обаче връх Кюнек е отбелязан върху югозападния купол, а не върху североизточния.
Връх Кюнек се намира на югозападния купол с кота 1922,8 m, а североизточният купол с коти 1913,3 m и 1902,6 m е отделен връх без име.
Връх Кюнек се намира на югозападния купол с кота 1922,8 m, а североизточният купол с коти 1913,3 m и 1902,6 m е отделен връх с името Мали Кюнек.
Огнян Кузманов от Кюстендилския отряд на Планинската спасителна служба предлага на североизточния купол да бъде дадено името Мали Кюнек по аналогия с върховете Руен и Мали Руен. Председателят на туристическо дружество „Осогово“ Христо Абаджиев също смята, че името Мали Кюнек е добър избор, с който да се обединят различните възгледи и да се въведе ред в топонимията.
Кюнек е популярен туристически обект. Той е най-лесният за изкачване обзорен връх в Осоговска планина. От него се открива обширна панорама към Кюстендилското поле, българската част на Осоговска планина и множество планини в България, Сърбия, Северна Македония и Гърция (Стара планина, Витоша, Гребен, Завалска, Вискяр, Люлин, Витоша, Плана, Средна Гора, Руй, Ездимирска, Стража, Любаш, Черна гора, Голо бърдо, Верила, Рила, Родопи, Пирин, Славянка, Шарлия, Беласица, Влахина, Малешевска, Огражден, Голак, Плачковица, Кожуф, Каймакчалан, Бесна кобила, Дукат, Чудинска, Милевска, Кървав камък, Еловишка, Пенкьовска, Ерулска, Рудини, Лисец, Кобилска, Земенска, Конявска).
1. Хижа „Осогово“ 1620 m – връх Кюнек кота 1903 m – кота 1913 m – кота 1923 m:
Маркировка: Синя в началото, синя и зелена в средата, синя в края Дължина: 2,3 км Положителна денивелация: 340 м Отрицателна денивелация: 39 м Среден наклон: +13,2% (+7,5°) Време за изкачване: 1 ч Време в обратната посока: 45 мин
2. Местността Разкола 1590 m – поляна Ешекчийска орница 1627 m – връх Кюнек кота 1903 m – кота 1913 m – кота 1923 m:
Маркировка: Зелена в началото, синя и зелена в средата, синя в края Дължина: 3 км Положителна денивелация: 370 м Отрицателна денивелация: 37 м Среден наклон: +11,1 % (+6,3°) Време за изкачване: 1 ч 10 мин Време в обратната посока: 50 мин
3. Местността Памука 1430 m – поляна Ешекчийска орница – връх Кюнек кота 1903 m – кота 1913 m – кота 1923 m:
Маркировка: Червена в началото, зелена и синя в средата, синя в края Дължина: 4,1-4,3 км Положителна денивелация: 540 м Отрицателна денивелация: 47 м Среден наклон: +11,6 % (+6,6°) Време за изкачване: 1 ч 35 мин Време в обратната посока: 1 ч 10 мин
4. Хотел „Три буки“ 1570 м – местност Грамадите 1627 м – горен край на ски-писта „Осогово“ 1837 м – връх Кюнек кота 1923 м:
Маркировка: Червена и синя в началото, синя в средата и в края Дължина: 2,9 км Положителна денивелация: 370 м Отрицателна денивелация: 17 м Среден наклон: +12,3% (+7,0°) Време за изкачване: 1 ч 05 мин Време в обратната посока: 50 мин
5. Хижа „Осогово“ 1620 м – местност Грамадите 1627 м – горен край на ски-писта „Осогово“ 1837 м – връх Кюнек кота 1923 м:
Маркировка: Червена в началото, синя в средата и в края Дължина: 3,3 км Положителна денивелация: 320 м Отрицателна денивелация: 29 м Среден наклон: +9,2% (+5,3°) Време за изкачване: 1 ч 10 мин Време в обратната посока: 55 мин
6. Заслон „Превала“ 1812 м – връх Човека 2047 м – връх Кюнек кота 1923 м:
Маркировка: Зелена в началото, зелена и синя в средата, синя в края Дължина: 4,7 км Положителна денивелация: 290 м Отрицателна денивелация: 179 м Среден наклон при изкачване: +10,3% (+5,9°) Среден наклон при слизане: –7,7% (–4,4°) Време за изкачване: 1 ч 35 мин Време в обратната посока: 1 ч 25 мин